Klaus Hækkerup (S), 2008-01-31:
Jeg vil godt starte med at sige tak til SF for at have rejst forespørgslen og også takke ministeren for den besvarelse, hun gav.
Når vi snakker om visionerne på jernbaneområdet, har jeg allerede af den debat, vi har haft indtil nu, kunnet lytte mig til, at det er vanskeligt at høre en egentlig uenighed om visionerne blandt de forskellige politiske partier, herunder også forespørgerens parti.
Jeg vil godt på Socialdemokratiets vegne præcisere, at de visioner, vi har, selvfølgelig består i at komme til at få et jernbanenet, hvor trafikken kan afvikles hurtigt, og hastigheden skal være mindst 120 km/t. på hovedjernbanenettet.
Bl.a. for at opnå det ønsker vi, at fornyelsen af skinnenettet skal fremrykkes, sådan at det er færdigt i 2012.
Vi ønsker fornyelse af signalerne, som også Venstres ordfører var inde på.
Vi ønsker specielt, at det sker her i S-togs-området.
Vi ønsker, at der kan etableres nye stationer.
Nogle har været nævnt, men man har f.eks. glemt den nye station ved Frederikssund.
Vi har brug for at etablere andre kollektive transportformer.
Vi skal arbejde for tiltag, der letter samarbejdet, hvad angår overgangen mellem de forskellige transportformer.
Og for Socialdemokratiets vedkommende vil vi selvfølgelig også fremme udnyttelsen af den kollektive trafik gennem nedsættelse af taksterne for både personer og gods.
Det er visioner, som vi - måske bortset fra det sidste - kan være enige om meget bredt.
Hvor står vi så i dag?
Hvilken situation er vi i i forhold til det, vi gerne vil nå?
Det allerallerførste, jeg gerne vil nævne, er, at vi er langt, langt bagud med leverancen af de i IC4-tog, som vi har købt, og som vi har aftalt skulle være leveret den 31. juli 2003.
De er ikke kommet endnu, og det er helt ødelæggende i forbindelse med at udbygge den kollektive trafik på jernbanenettet
, at de tog, der skulle gøre den kollektive trafik moderne, effektiv, tidssvarende og tiltalende for forbrugerne, år efter år efter år er blevet forsinket.
Det er utilfredsstillende, og det er dårligt gået af DSB.
Jeg vil også godt nævne, at en anden væsentlig ting for at sikre en bedre kollektiv trafik, som borgerne vil bruge, er, at vi får rettidigheden for DSB's tog op.
Den var 92 pct. i 2001, den er faldet til 83 pct. i 2006, og der er altså ikke noget så dræbende som at stå på hovedbanegården og vente på et tog.
Så det, der er brug for, er, at vi satser på en række områder.
Vi har brug for - og det vil jeg først og fremmest nævne, for
det var Venstres ordfører måske en anelse vag med hensyn til - at få den nye baneforbindelse mellem København, Køge og Ringsted udbygget og få hastigheden op på mindst 200 km/t. Vi har været inde på strækningen Århus-Fredericia, men jeg vil også gerne i forbindelse med Femern Bælt-projektet og den planlagte udbygning af togstrækningen mellem Ringsted og Rødby nævne, at vi også har brug for, at man på den strækning når op på en hastighed af 200 km/t. Så går vi i gang med fornyelsen af signalerne, sådan som det er foreslået af Banestyrelsen.
Vi har brug for at øge antallet af passagerer på jernbanen, og her vil jeg godt nævne det meget succesfulde og flere gange gentagede forsøg, DSB har sat i gang, med i en periode at gøre det gratis at køre med toget på en vis strækning, senest i december måned i år oppe i Aalborg.
Det er klart, at passagerantallet stiger voldsomt, når det er gratis.
Når man så når dertil, at man genindfører betalingen, så falder det selvfølgelig lidt, men ikke ned til det niveau, det lå på, før man indførte den gratis periode.
Det er selvfølgelig meget vigtigt, at den slags tiltag iværksættes, med henblik på at kunderne kan se, at det også er attraktivt at bruge den kollektive trafik, herunder toget.
Så har vi foreslået, at der indføres en Mautordning for lastbiler, og erfaringerne fra Tyskland viser, at det bl.a. vil overflytte godstransport fra veje til skinner.
Det gælder både transport af passagerer og transport af gods.
Jeg vil slutte min ordførertale af med at sige - selv om det falder uden for rammerne af den her forespørgsel - at vi finder, at hvis vi vil overflytte transporten fra biler til skinner, så er det vigtigt, at billetpriserne i den kollektive trafik bliver sat ned.